RO Jurnalul Ofícial al Uniunii Europene 278

32006D1010



JURNALUL OFÍCIAL AL UNIUNII EUROPENE

DECIZIA COMISIEI

din 22 decembrie 2006

privind neincluderea fosalonului în anexa I la Directiva 91/414/CEE a Consiliului și retragerea autorizațiilor pentru produsele fitosanitare care conțin substanța respectivă

[notificată cu numărul C(2006) 6897]

(Text cu relevanță pentru SEE)

(2006/1010/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 8 alineatul (2) paragraful al patrulea,

întrucât:

(1) Articolul 8 alineatul (2) din Directiva 91/414/CEE prevede că un stat membru poate autoriza, pe o perioadă de 12 ani de la data notificării directivei respective, introducerea pe piață a produselor fitosanitare care conțin substanțe active și care nu sunt prevăzute în anexa I la directiva respectivă și care sunt deja pe piață de doi ani de la data notificării, în timp ce substanțele respective se analizează treptat în cadrul unui program de lucru.

(2) Regulamentele (CE) nr. 451/2000 (2) și (CE) nr. 703/2001 (3) ale Comisiei stabilesc normele de aplicare a fazei a doua din programul de lucru prevăzut la articolul 8 alineatul (2) din Directiva 91/414/CEE a Consiliului și stabilesc o listă cu substanțele active care trebuie evaluate în vederea eventualei includeri în anexa I la Directiva 91/414/CEE. Lista respectivă include și fosalonul.

(3) Efectele fosalonului asupra sănătății oamenilor și asupra mediului înconjurător au fost evaluate în conformitate cu dispozițiile Regulamentelor (CE) nr. 451/2000 și (CE) nr. 703/2001 pentru o serie de utilizări propuse de autorul notificării. În plus, regulamentele respective desemnează statele membre raportoare însărcinate cu prezentarea rapoartelor de evaluare și a recomandărilor solicitate Autorității Europene pentru Siguranța Alimentară (EFSA) în conformitate cu articolul 8 alineatul (1) din Regulamentul (CE) nr. 451/2000. Austria a fost desemnată stat membru raportor pentru fosalon și toate informațiile utile au fost furnizate la 7 mai 2004.

(4) Raportul de evaluare a făcut obiectul unei evaluări între egali, efectuată de statele membre și de EFSA și a fost prezentat Comisiei la 13 ianuarie 2006 sub forma concluziilor EFSA cu privire la evaluarea între egali a estimării riscurilor substanței active fosalon, utilizată ca pesticid (4). Raportul respectiv a fost evaluat de statele membre și de Comisie în cadrul Comitetului permanent pentru lanțul alimentar și sănătatea animală și a fost finalizat la 14 iulie 2006 sub forma raportului privind revizuirea fosalonului de către Comisie.

(5) În cursul evaluării substanței active în cauză s-au identificat anumite probleme, în special în ceea ce privește riscul pe care îl reprezintă pentru grupurile de consumatori vulnerabili, având în vedere că nu s-a demonstrat faptul că nivelul estimat de expunere la fosalon este admisibil. În plus, este necesară o analiză toxicologică mai detaliată a anumitor metaboliți și impurități din substanța activă; au fost identificate și alte motive de îngrijorare cu privire la riscurile reprezentate de substanța în cauză pentru păsări, mamifere, organismele acvatice, albine și artropodele nevizate.

(6) Comisia a invitat autorul notificării să îi prezinte observațiile privind rezultatele evaluării între egali și să îi comunice dacă are intenția de a continua să ceară includerea substanței în anexă. Autorul notificării a prezentat observații care au fost analizate cu atenție. Cu toate acestea, în ciuda argumentelor oferite, problemele evocate anterior au rămas nerezolvate, iar evaluările efectuate pe baza informațiilor depuse și evaluate în cadrul reuniunilor experților EFSA nu au demonstrat că, în condițiile de utilizare propuse, produsele fitosanitare care conțin fosalon ar putea îndeplini, în general, condițiile prevăzute la articolul 5 alineatul (1) literele (a) și (b) din Directiva 91/414/CEE.

(7) Prin urmare, ar trebui ca fosalonul să nu fie inclus în anexa I la Directiva 91/414/CEE.

(8) Ar trebui să fie adoptate măsuri care să garanteze că autorizațiile în vigoare pentru produsele fitosanitare care conțin fosalon sunt retrase într-un termen stabilit, că nu sunt reînnoite și nici nu sunt acordate autorizații noi pentru astfel de produse.

(9) Perioada de grație acordată de statele membre pentru eliminare, antrepozitare, introducerea pe piață și utilizarea stocurilor existente de produse fitosanitare care conțin fosalon nu poate depăși douăsprezece luni, în scopul limitării utilizării respectivelor stocuri la o singură perioadă suplimentară de vegetație.

(10) Prezenta decizie nu aduce atingere în nici un fel acțiunilor pe care Comisia le-ar putea întreprinde ulterior cu privire la respectiva substanță activă în cadrul Directivei 79/117/CEE a Consiliului din 21 decembrie 1978 privind interzicerea introducerii pe piață și folosirii produselor fitosanitare care conțin anumite substanțe active (5).

(11) Prezenta decizie nu exclude posibilitatea depunerii unei cereri în conformitate cu dispozițiile articolului 6 alineatul (2) din Directiva 91/414/CEE în vederea unei eventuale includeri a fosalonului în anexa I la directiva respectivă.

(12) Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Fosalonul nu se include ca substanță activă în anexa I la Directiva 91/414/CEE.

Articolul 2

Statele membre se asigură că:

(a) autorizațiile pentru produsele fitosanitare care conțin fosalon sunt retrase până la 22 iunie 2007;

(b) de la 28 decembrie 2006 nu se mai acordă și nici nu se mai reînnoiește nicio autorizație pentru produsele fitosanitare care conțin fosalon, în temeiul derogării prevăzute la articolul 8 alineatul (2) din Directiva 91/414/CEE.

Articolul 3

Perioada de grație acordată de statele membre în conformitate cu dispozițiile articolului 4 alineatul (6) din Directiva 91/414/CEE este cât mai scurtă posibil și expiră cel târziu la 22 iunie 2008.

Articolul 4

Prezenta decizie se adresează statelor membre.

Adoptată la Bruxelles, 22 decembrie 2006. Pentru Comisie Markos KYPRIANOU Membru al Comisiei

(1) JO L 230, 19.8.1991, p. 1. Directivă, astfel cum a fost modificată ultima dată prin Directiva 2006/136/CE a Comisiei (JO L 349, 12.12.2006, p. 42).

(2) JO L 55, 29.2.2000, p. 25. Regulament, astfel cum a fost modificat ultima dată prin Regulamentul (CE) nr. 1044/2003 (JO L 151, 19.6.2003, p. 32).

(3) JO L 98, 7.4.2001, p. 6.

(4) EFSA Scientific Report (2006) 60, 1-66, Conclusion regarding the peer review of pesticide risk assessment of phosalone.

(5) JO L 33, 8.2.1979, p. 36. Directivă, astfel cum a fost modificată ultima dată prin Regulamentul (CE) nr. 850/2004 al Parlamentului European și al Consiliului (JO L 158, 30.4.2004, p. 7; rectificat în JO L 229, 29.6.2004, p. 5).